Frank Aaen (EL), 2012-04-19:
Vi støtter selvfølgelig lovforslaget.
Vi har været med til at aftale det, og det står vi selvfølgelig ved, og det er vi glade for.
Det erstatter et gammelt ubrugeligt organ, som har eksisteret i nogle årtier, som aldrig nogen sinde har produceret noget som helst, og hver eneste gang, de fik lagt en klagesag på bordet, kunne man være sikker på, at den bare blev lagt ned i skuffen.
En af de sager, jeg selv har fulgt lidt gennem tiden, er om A.P. Møller - Mærsk A/S, som havde en medicinalfabrik i Malaysia, hvor de i årevis nægtede de ansatte at få en overenskomst og nægtede at anerkende de ansattes faglige organisation og deres ønske om bare at få en forhandling med den pågældende virksomhed.
Den her sag verserede i årevis, uden at det skete noget som helst i det gamle kontaktpunkt.
Jeg håber på, at det nye her vil være meget mere håndfast og tage fat i sager og dels mægle, dels bringe dem frem i offentligheden.
Nu er det blevet sagt, at der bliver givet for få penge til det her center.
Men det må ordførerne jo selv om, er der brug for flere penge, er Enhedslisten helt med på det.
Det, vi altså håber at der nu vil komme til at ske, er, vi får et sted for de ansatte i de pågældende lande.
Der har jo været masser af sager.
Vi håber, at de sager kommer frem i lyset og ikke bare kommer frem i lyset i det pågældende land, hvor ledelsen i det land typisk er ligeglade og meget gerne vil have, at der er dårlige vilkår, for så mener de, at de kan tiltrække virksomheder til at skabe produktion i deres land, men kommer frem i lyset i Danmark, hvor tingene enten bliver lavet af en virksomhed, der har sit hjemsted her, eller bliver købt af en virksomhed her i landet; at vi altså på den måde kan få sat lys på det.
Det er en meget konkret hjælp til de ansatte i det pågældende land, og man skal jo vide, at de, der er ansat i Malaysia, Kina, Burma og rundtomkring, jo er nogle, der virkelig har svært ved at komme frem med deres synspunkter.
Derfor er det meget vigtigt for os, at vi kan give dem den hjælp, der ligger i at få tingene behandlet her hos os selv og få dem frem i lyset og få presset virksomheden og i det hele taget på den måde sørge for, at der kommer bedre arbejdsvilkår for de mennesker i den tredje verden.
Det er for os det allervigtigste ved det her, altså et politisk redskab, hvor vi lever op til vores ansvar og ikke bare køber bevidstløst ind, selv om vi ved, at folk får kræft eller andre sygdomme på grund af de vilkår, de blev budt, mens de lavede de pågældende ting; at vi altså står ved vores ansvar og er med til at hjælpe folk til at få nogle bedre vilkår.
Det er det, der ligger i det her.
Skal formanden for organet have erfaringer fra erhvervslivet?
Der kunne måske også være andre erfaringer, det kunne være nyttigt at bringe i anvendelse.
Det vil vi gerne være med til at debattere.
Der skal måske sættes mere streg under organets mulighed for at gennemføre undersøgelser eller foranledige undersøgelser via andre organisationer, f.eks. en organisation som DanWatch.
Så skal der selvfølgelig laves nogle retningslinjer for, hvordan det faktisk skal arbejde med tingene, herunder hvordan man følger op på tingene.
De ting vil vi sammen med regeringen tage frem i udvalgsarbejdet og på en eller anden måde få dem afklaret i forlængelse af de henvendelser, vi har fået.
Vi støtter selvfølgelig lovforslaget.